চরম মানবাধিকার লঙ্ঘন : এ বছরের মানবাধিকার লঙ্ঘন এবং বিরোধী দলের প্রতি অত্যাচার নির্যাতন স্বয়ং মানবাধিকার লঙ্ঘনেরই একটা মডেল হয়ে থাকবে। একদিকে দুর্নীতি, হত্যা, লুট- অন্যদিকে মানবাধিকার ও আইনশৃঙ্খলা পরিস্থিতির উন্নয়নের বুলি ছোড়া হয়েছে। হত্যা, অপহরণ, ক্রসফায়ার, বিচারবহির্ভূত হত্যাকাণ্ড, আইন প্রয়োগকারী সংস্থা পরিচয়ে অপহরণ, মামলা দিয়ে হয়রানি, শ্যোন অ্যারেস্ট, রিমান্ড নির্যাতনের মাধ্যমে রাষ্ট্রীয়ভাবে মানবাধিকার লঙ্ঘনের প্রতিযোগিতা চলেছে, যা এখনও অব্যাহত আছে। মানবাধিকার সংগঠন ‘নাগরিক ফোরাম’-এর প্রতিবেদন অনুযায়ী মানবাধিকার লঙ্ঘন অতীতের সব রেকর্ড ভঙ্গ করে। একটি তুলনামূলক চিত্র : ২০০৯ সালে রাজনৈতিক সহিংসতায় ২৫১ জন নিহত হয়। এ ছাড়া আইনশৃঙ্খলা পরিস্থিতির ভয়াবহ অবনতি দেশকে এক ভয়াবহ পরিণতির দিকে ঠেলে দেয়। আইনশৃঙ্খলা পরিস্থিতির মারাত্মক অবনতিতে সারাদেশে এক অরাজক পরিস্থিতির সৃষ্টি হয়। শুধু ২০০৯ সালেই সারাদেশে ৪১১৩ জন নিহত হন। (নাগরিক ফোরাম, ২০১০)